Ritratt: Unsplash .td_uid_2_60db31bd7d686_rand.td-a-rec-img{text-align:left}.td_uid_2_60db31bd7d686_rand.td-a-rec-img img{margin:0 auto 0 0} Fil-qorti llum żewġ persuni, Maċedonjan ta' 28 sena, u Brażiljan ta' 30 sena, inżammu arrestati wara li nqabdu bil-kannabis. Il-Maċedonjan, li jgħix tas-Sliema, ġie mixli li biegħ u li kellu fil-pussess tiegħu id-droga. Il-Qorti semgħet kif ilbieraħ, żewġ uffiċjali tal-Pulizija li kienu qed jagħmlu ronda fi Triq ix-Xatt f'Tas-Sliema, raw lill-imputat javviċina persuna oħra b'mod suspettuż. Wara li marru fuq il-Maċedonjan u għamlulu tfittxija, instabu 4.5 gramma pjanta tal-kannabis. Minn hemm l-akkużat ittieħed l-għassa f'Tas-Sliema. Il-Prosekuzzjoni oġġezzjonat għall-ħelsien mill-arrest għax il-mowbajl tal-imputat wera numru ta' messaġġi li jitkellmu dwar it-traffikar, kif ukoll għax minkejja li l-mowbajl ġie ssekwestrat, il-messaġġi li hemm fuq Whatsapp jistgħu jiġu aċċessati minn kullimkien u jiġu mħassra. Dan, saħqet il-Prosekuzzjoni, ifisser li tista' tiġi mbagħbsa l-evidenza. Il-messaġġi kienu jinvolvu persuna li talbet biex tixtri l-kannabis għal €40, u persuna oħra li offriet €50 lill-imputat. Il-Qorti ppreseduta mill-Maġistrat Joe Mifsud ċaħdet it-talba għall-ħelsien. Intant, fil-każ l-ieħor il-Brażiljan inżamm arrestat wara li mal-wasla tiegħu minn Barċellona l-Ħadd li għadda, l-uffiċjali tad-Dwana sabulu 3 kilogrammi kannabis wara t-tfittxijiet tagħhom. Ir-raġel wieġeb mhux ħati għall-akkużi u ma talabx għall-ħelsien mill-arrest. .td_uid_3_60db31bd7d95b_rand.td-a-rec-img{text-align:left}.td_uid_3_60db31bd7d95b_rand.td-a-rec-img img{margin:0 auto 0 0}